Document ID: 32004R0128

Uredba Komisije (ES) št. 128/2004
z dne 23. januarja 2004
o spremembi Uredbe (EGS) št. 2676/90 o določitvi metod Skupnosti za analizo vin
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1493/1999 z dne 17. maja 1999 o skupni ureditvi trga za vino [1] in zlasti člena 46(3) Uredbe,
ob upoštevanju naslednjega:
(1) Metoda za merjenje volumenskega deleža alkohola vina s hidrostatsko tehtnico je bila posodobljena in potrjena skladno z mednarodno priznanimi merili. Mednarodni urad za trto in vino je sprejel nov opis te metode na svoji generalni skupščini leta 2003.
(2) S tem postopkom se lahko preverja volumenski delež alkohola vina na bolj enostaven in točen način in s tem se preprečijo spori, ki nastanejo zaradi uporabe manj točnih metod.
(3) Posodobljeni opis te metode, skupaj z eksperimentalnimi vrednostmi za validacijske parametre metode, naj se vključi v poglavje 3 Priloge k Uredbi Komisije (EGS) št. 2676/90 [2].
(4) Uredba (EGS) št. 2676/90 naj se zato ustrezno spremeni.
(5) Ukrepi, predvideni s to uredbo, so v skladu z mnenjem Upravljalnega odbora za vino -
SPREJELA NASLEDNJO UREDBO:
Člen 1
Poglavje 3 Priloge k Uredbi (EGS) št. 2676/90 "Volumenski delež alkohola" se spremeni na naslednji način:
1. Točka 2.3.2 v odstavku 2 se črta.
2. Za odstavkom 4 se vstavi besedilo iz Priloge k tej uredbi kot odstavek 4a.
3. Točka 5.2 "Denzimetrija z uporabo hidrostatske tehtnice" v odstavku 5 se črta.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. januarja 2004

Labels: 3
17
16